Sincere deuocionis affectum cum reuerencia in Domino et salutem. Reuerendissime pater et amici karissimi. Quantis quamque dolorosis ecclesia nostra fuerit affecta iacturis ob duo incendia, modico interuallo temporis interiecto sibi succedencia, vestris reuerenciis patuisse verisimiliter arbitramur, circa cuius siquidem reparacionem, quamuis aliquot annis iam institimus, ipsa tamen reparacio eo onerosior quo impendiosior nobis effecta est, ut eam philosophi putemus aduersari sentencie, qui asserit principium esse plus quam dimidium tocius. Sed reuera nos in operis nostri fine et consummacione, que in tegendo consistit, ampliorem quam in reliquo opere percipimus difficultatem, presertim propter duo. Primum est, nam cupientes miserante Domino futuris huiusmodi periculis obuiare, ipsam ecclesiam plumbo uel cupro tegere affectamus; sed quid illorum tecture magis congruat propter inexperienciam et diuersorum diuersam sentenciam ignoramus. Secundum est tenuitas sumptuum ad tale opus necessariorum propter iam factam effusionem ecclesie facultatum. Jn hac igitur perplexitate ad reuerencias vestras instantissimis precibus pro consilio et auxilio decreuimus recurrendum, quatenus in hujusmodi fluctuacione suspensiua consilium vestrum nobis communicare dignemini, habentes ut presumimus experienciam de plumbi et cupri valore seu congruitate ad tegendum, cum audierimus ecclesiam vestram tecto partim plumbeo partimque cupreo communitam. Auxilium vero aliud non requirimus quam auri mutuati solucionem, quam donacionem paulo graciorem in tali necessitatis articulo estimamus, caritative supplicantes, ne indignemini de monicione debiti ad quam profecto necessitas satis euidens nos coartat. Preterea cum viua vox ad declarandum conceptus animi scripto sit efficacior, pro laciori presentis negocij exposicione latorempresencium dominum Henricum scrifuare, curatum ecclesie Kirkioslet, fidelem nostrum, ad reuerencias vestras duximus destinandum, cui in referendis ac rursum ad nos committendis fidem adhibere dignemini creditiuam. Et si super solucione debiti quittanciam ab eo requisieritis, ipsam per eundem dominum Henricum datam omnino ratam et gratam habebimus, donec recognitoriam vestram aut quittanciam nostram vobis miserimus efficacem. Reuerendissimam paternitatem vestram ac venerabile capitulum Vpsalense, amicos nostros sinceros, saluator noster feliciter dirigat et conseruet. Scriptum Abo feria quarta pentecostes, nostro sub secreto anno xlquinto. Magnus, Dei gracia episcopus, et capitulum ecclesie Aboensis ad quecumque beneplacita beniuolenter parati. Adress: Reuerendissimo in Christo patri ac domino domino Nicolao, Dei gracia archiepiscopo Vpsalensi, domino & fautori nostro precipuo, ac venerabili capitulo suo, amicis nostris sinceris, hec cum reuerencia presentetur, detur hec.